Document ID: 31994R1756

31994R1756
L 183/9
JURNALUL OFÍCIAL AL UNIUNII EUROPENE
REGULAMENTUL (CE) NR. 1756/94 AL COMISIEI
din 18 iulie 1994
de instituire a unor contingente cantitative la import pentru produsele textile din categoriile 122, 123, 124, 125 B, 140 și 146 C originare din Republica Populară Chineză și de modificare a anexelor IV și V la Regulamentul (CE) nr. 517/94 al Consiliului privind regimul comun aplicabil importurilor de produse textile din anumite țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 517/94 al Consiliului din 7 martie 1994 privind regimul comun aplicabil importurilor de produse textile din anumite țări terțe, care nu sunt reglementate de acorduri, protocoale sau alte înțelegeri bilaterale sau de alte regimuri comunitare specifice de import (1), în special articolul 3 alineatul (3) și alineatul (5) coroborat cu articolul 25 alineatul (4),
întrucât articolul 3 alineatul (3) din Regulamentul (CE) nr. 517/94 prevede că produsele textile menționate în anexa V originare din țările enumerate pot fi importate numai în cazul în care se stabilește o limită cantitativă anuală în conformitate cu procedura corespunzătoare prevăzută la articolul 25;
întrucât șase state membre au solicitat Comisiei să instituie contingente la import pentru produsele din categoriile 122, 123, 124, 125 B, 140 și 146 C originare din Republica Populară Chineză pentru a satisface anumite cerințe de piață; întrucât comitetul instituit prin articolul 25 a considerat, în urma unor discuții și având în vedere situația industriei comunitare, că este necesar să stabilească la 130, 5, 600, 8, 100 și, respectiv, 270 de tone limitele anuale cantitative care urmează să fie impuse, de la data intrării în vigoare a prezentului regulament, pentru importurile în Comunitate de produse din categoriile 122, 123, 124, 125 B, 140 și 146 C originare din Republica Populară Chineză; întrucât, prin urmare, este necesar să se modifice anexele IV și V la Regulamentul (CE) nr. 517/94 al Consiliului și să se precizeze, din considerente de securitate juridică, că gestionarea contingentului se va face în conformitate cu procedura stabilită la articolul 17 din respectivul regulament;
întrucât măsurile prevăzute de prezentul regulament sunt conforme cu avizul comitetului instituit prin Regulamentul (CE) nr. 517/94,
ADOPTĂ PREZENTUL REGULAMENT:
Articolul 1
Importurile în Comunitate de produse textile care se încadrează la categoriile 122, 123, 124, 125 B, 140 și 146 C originare din Republica Populară Chineză sunt supuse unor limite cantitative anuale de 130, 5, 600, 8, 100 și, respectiv, 270 tone, care urmează să fie gestionate în conformitate cu procedura prevăzută la articolul 17 din Regulamentul nr. 517/94 al Consiliului.
Articolul 2
Anexele IV și V la Regulamentul nr. 517/94 al Consiliului se modifică în conformitate cu anexa la prezentul regulament.
Articolul 3
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 iulie 1994.

Labels: 1
3
18
5